b"\n_START_ARTICLE_\nTonga\n_START_SECTION_\nHist\xc3\xb2ria\n_START_PARAGRAPH_\nLes illes s\xc3\xb3n habitades, des de fa 6000 anys, pels polinesis originaris a partir de la migraci\xc3\xb3 del poble lapita des del sud-est d'\xc3\x80sia. S'hi troben les restes arqueol\xc3\xb2giques m\xc3\xa9s antigues de la Polin\xc3\xa8sia. Els tongans van crear monuments megal\xc3\xadtics entre els quals destaca el Ha\xe2\x80\x98amonga. \xc3\x89s un arc de tres pedres de corall que suporta una llinda de 8.900\xc2\xa0kg._NEWLINE_Els primers europeus a trobar les illes van ser els neerlandesos. Le Maire i Schouten van descobrir, el 1616, les tres illes del grup nord: Cocos (Tafahi), Tra\xc3\xafdors (Niuataputapu) i Bona Esperan\xc3\xa7a (Niuafo\xe2\x80\x98ou). Abel Tasman va explorar, el 1643, les illes m\xc3\xa9s grans al sud: Amsterdam (Tongatapu), Middelburg (\xe2\x80\x98Eua) i Rotterdam (Nomuka)._NEWLINE_L'angl\xc3\xa8s James Cook hi va ser diverses vegades entre 1773 i 1777, anomenant al grup illes dels Amics (Frienly Is) degut a la calorosa acollida que hi trob\xc3\xa0._NEWLINE_L'espanyol Francisco Mourelle, desviat de la tradicional ruta del gali\xc3\xb3 de Manila a Acapulco, va arribar a aquestes illes, el 1781, molt necessitat d'avituallaments i reparacions. A la primera illa no va trobar refugi i l'anomen\xc3\xa0 Amargura (Fonualei). En canvi, va descobrir un excel\xc2\xb7lent port a Vava\xe2\x80\x98u que encara avui s'anomena Port of Refuge. Va anomenar l'arxip\xc3\xa8lag illes de Mayorga en honor al virrei de Nova Espanya, Mart\xc3\xad de Mayorga nascut a Barcelona. El grup Ha\xe2\x80\x98apai el va anomenar illes G\xc3\xa1lvez en honor a Jos\xc3\xa9 de G\xc3\xa1lvez, ministre d'\xc3\x8dndies. Gr\xc3\xa0cies als seus informes l'expedici\xc3\xb3 cient\xc3\xadfica de Bustamante i Malaspina es va aturar a aquestes illes._NEWLINE_L'any 1900 es va establir el protectorat brit\xc3\xa0nic, i des del 1970 \xc3\xa9s regne independent en l'\xc3\xa0mbit del Commonwealth. \xc3\x89s l'\xc3\xbanica monarquia de la Polin\xc3\xa8sia.\n_START_SECTION_\nDemografia\n_START_PARAGRAPH_\nEl 96% de la poblaci\xc3\xb3 \xc3\xa9s d'origen polinesi tongal\xc3\xa8s. La religi\xc3\xb3 majorit\xc3\xa0ria, amb un 41,3%, \xc3\xa9s la metodista wesleyana."